## Pravilnik o obliku i sadržaju financijskih izvještaja izdavatelja za razdoblja tijekom godine

### NN 47/2011 (26.4.2011.), Pravilnik o obliku i sadržaju financijskih izvještaja izdavatelja za razdoblja tijekom godine

HRVATSKA AGENCIJA ZA NADZOR FINANCIJSKIH USLUGA

1083

Na temelju odredbe članka 15. stavka 1. točke 8. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« 140/05) i članka 402. Zakona o tržištu kapitala (»Narodne novine« 88/08, 146/08 i 74/09), Hrvatska agencija za nadzor financijskih usluga na sjednici Uprave održanoj 14. travnja 2011., donijela je

PRAVILNIK

O OBLIKU I SADRŽAJU FINANCIJSKIH IZVJEŠTAJA IZDAVATELJA ZA RAZDOBLJA TIJEKOM GODINE

Članak 1.

Ovaj Pravilnik uređuje sadržaj i strukturu polugodišnjih i tromjesečnih financijskih i poslovnih izvještaja te oblik i način njihovog dostavljanja Hrvatskoj agenciji za nadzor financijskih usluga, a koje izvještaje je izdavatelj vrijednosnih papira obvezan izrađivati za razdoblja tijekom godine te ih objavljivati javnosti.

Članak 2.

(1) Tromjesečni i polugodišnji izvještaji izdavatelja moraju sadržavati sljedeće:

1. set financijskih izvještaja,

a.) Bilanca (Izvještaj o financijskom položaju)

b.) Račun dobiti i gubitka (Izvještaj o sveobuhvatnoj dobiti)

c.) Izvještaj o novčanom tijeku (Izvještaj o novčanom toku)

d.) Izvještaj o promjenama kapitala

e.) Bilješke

2. međuizvještaj poslovodstva i

3. izjavu osoba odgovornih za sastavljanje izvještaja izdavatelja.

(2) Polugodišnji izvještaj se sastavlja za prvih šest mjeseci poslovne godine.

(3) Tromjesečni izvještaji se sastavljaju za prvo, drugo, treće i četvrto tromjesečje poslovne godine.

(4) Izdavatelj vrijednosnih papira dužan je sastavljati financijske izvještaje navedene u stavku 1. točke 1. alineje a. – d. ovog Pravilnika sukladno strukturi i sadržaju koji su definirani obrascima (TFI-POD, TFI-KI, TFI-OSIG/RE, TFI-ZIF i TFI-ZIFN), a koji čine sastavni dio ovog Pravilnika.

Članak 3.

Izdavatelj je dužan dostaviti i objaviti dva odvojena dokumenta:

1. kao jedan cjeloviti dokument objavljuje se točke 1. (a. – e.), 2. i 3. iz članka 2. ovog Pravilnika u PDF formatu,

2. dodatno, kao zaseban dokument, izdavatelj je dužan dostaviti i objaviti u XLS formatu financijske izvještaje točke 1.a., 1.b., 1.c. i 1.d. iz članka 2. ovog Pravilnika (obrasci: TFI-POD, TFI-KI, TFI-OSIG/RE, TFI-ZIF i TFI-ZIFN koji su dostupni na www.hanfa.hr) i koji su sastavni dio ovog Pravilnika.

Članak 4.

Točka 1.e. Bilješke iz članka 2. ovog Pravilnika treba obuhvaćati samo značajne poslovne događaje i promjene računovodstvenih politika u odnosu na zadnje objavljene godišnje financijske izvještaje i objavljuje se samo u sklopu cjelokupnog izvještaja (zajedno s točkama 1. – 3. iz članka 2. ovog Pravilnika. Ne objavljuje se u XLS formatu.

Članak 5.

Izdavatelji koji su obveznici izrade i objavljivanja konsolidiranih financijskih izvještaja dužni su pored odvojenog financijskog izvještaja dostaviti i objaviti i konsolidirani financijski izvještaj.

Članak 6.

Danom stupanja na snagu ovog Pravilnika prestaje važiti Odluka o obliku i sadržaju financijskih izvještaja izdavatelja za razdoblja tijekom godine koja je donesena na sjednici Uprave Hrvatske agencije za nadzor financijskih usluga održanoj 18. lipnja 2009. godine.

Članak 7.

Ovaj Pravilnik stupa na snagu 8 dana od dana objave u »Narodnim novinama«.

Klasa: 011-02/11-04/10
Urbroj: 326-01-11-01
Zagreb, 14. travnja 2011.

Zamjenik predsjednika Uprave
Željko Kopčić, v. r.

[PRILOG 1. – PRILOG 5.](dodatni/414973.pdf)

Pravilnik, NN 47/2011-1083